CELEX: 32021R2154
Language: et
Date: 2021-08-13 00:00:00
Title: Komisjoni delegeeritud määrus (EL) 2021/2154, 13. august 2021, millega täiendatakse Euroopa Parlamendi ja nõukogu direktiivi (EL) 2019/2034 seoses regulatiivsete tehniliste standarditega, millega täpsustatakse asjakohaseid kriteeriumeid selliste töötajate kategooriate kindlaksmääramiseks, kelle ametialane tegevus mõjutab oluliselt investeerimisühingu või tema valitsetava vara riskiprofiili (EMPs kohaldatav tekst)

7.12.2021   
               
               
                  ET
               
               
                  Euroopa Liidu Teataja
               
               
                  L 436/11
               
            
         KOMISJONI DELEGEERITUD MÄÄRUS (EL) 2021/2154,
         13. august 2021,
         millega täiendatakse Euroopa Parlamendi ja nõukogu direktiivi (EL) 2019/2034 seoses regulatiivsete tehniliste standarditega, millega täpsustatakse asjakohaseid kriteeriumeid selliste töötajate kategooriate kindlaksmääramiseks, kelle ametialane tegevus mõjutab oluliselt investeerimisühingu või tema valitsetava vara riskiprofiili
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 27. novembri 2019. aasta direktiivi (EL) 2019/2034, mis käsitleb investeerimisühingute usaldatavusnõuete täitmise järelevalvet ning millega muudetakse direktiive 2002/87/EÜ, 2009/65/EÜ, 2011/61/EL, 2013/36/EL, 2014/59/EL ja 2014/65/EL, (1) eriti selle artikli 30 lõike 4 kolmandat lõiku,
         ning arvestades järgmist:
         
                     (1)
                  
                  
                     Kui investeerimisühingute suhtes, mis kuuluvad Euroopa Parlamendi ja nõukogu määruse (EL) nr 575/2013 (2) ning Euroopa Parlamendi ja nõukogu direktiivi 2013/36/EL (3) VII ja VIII jaotise kohaldamisalasse kooskõlas Euroopa Parlamendi ja nõukogu määruse (EL) 2019/2033 (4) artikli 1 lõigetega 2 ja 5, kohaldatakse komisjoni delegeeritud määrust (EL) 2021/923, (5) peavad Euroopa Parlamendi ja nõukogu direktiivi (EL) 2019/2034 kohaldamisalasse kuuluvad investeerimisühingud kohaldama erinõudeid kõigi nende töötajate muutuvtasude suhtes, kelle ametialane tegevus mõjutab oluliselt investeerimisühingu või tema valitsetava vara riskiprofiili. Nende töötajate kindlaksmääramiseks tuleb kehtestada asjakohased kriteeriumid. Kriteeriumide puhul tuleks arvesse võtta selliste töötajate õigusi ja ülesandeid, investeerimisühingu või tema valitsetava vara riskiprofiili ja tulemusnäitajaid, investeerimisühingu sisemist korraldust ning asjaomase investeerimisühingu laadi, ulatust ja keerukust. Need kriteeriumid peaksid ühtlasi võimaldama investeerimisühingutel näha tasustamispoliitika raames ette asjakohased stiimulid, tagamaks et asjaomased töötajad järgivad ülesannete täitmisel usaldatavusnõudeid. Lisaks peaksid kõnealused kriteeriumid kajastama investeerimisühingu eri tegevusalade riskitaset.
                  
               
                     (2)
                  
                  
                     Juhtorganil on investeerimisühingu, selle strateegia ja tegevuse eest lõplik vastutus ning seega tuleks alati olla seisukohal, et see mõjutab oluliselt investeerimisühingu riskiprofiili. See kehtib nii juhtimisfunktsiooni täitva juhtorgani liikmete puhul, kes teevad otsuseid, kui ka järelevalvefunktsiooni täitva juhtorgani liikmete puhul, kes teostavad otsuste tegemise protsessi üle järelevalvet ning vaidlustavad tehtud otsuseid.
                  
               
                     (3)
                  
                  
                     Mõned töötajad vastutavad investeerimisühingu majandustegevuse seisukohast olulise asutusesisese toe pakkumise eest. Nende tegevus ja otsused võivad samuti oluliselt mõjutada investeerimisühingu või tema valitsetava vara riskiprofiili, kuna nende tegevus ja otsused võivad avada investeerimisühingu olulistele operatsiooni- ja muudele riskidele.
                  
               
                     (4)
                  
                  
                     Juhtimisvastutusega töötajate ametialane tegevus võib mõjutada oluliselt investeerimisühingu või tema valitsetava vara riskiprofiili, kuna nad võivad teha strateegilisi või muid põhimõttelisi otsuseid, mis mõjutavad investeerimisühingu äritegevust või täidetavaid kontrollifunktsioone. Sellised kontrollifunktsioonid hõlmavad tavaliselt riskijuhtimist, vastavuskontrolli ja siseauditit. Äriüksuste võetavad riskid ja nende äriüksuste juhtimise viis on investeerimisühingu või tema valitsetava vara riskiprofiili seisukohast kõige olulisemad tegurid. Teatavat liiki äritegevus tekitab teistest suurema riski ja seega tuleks võtta arvesse äritegevuse olemust.
                  
               
                     (5)
                  
                  
                     Asjakohased kvalitatiivsed kriteeriumid peaksid tagama, et töötajaid käsitataks töötajatena, kellel on oluline mõju, kui nad vastutavad selliste töötajate rühmade eest, kelle tegevus võib investeerimisühingu või tema valitsetava vara riskiprofiili oluliselt mõjutada. See hõlmab ka olukordi, kus ühegi nende juhitava töötaja tegevus eraldivõetuna investeerimisühingu riskiprofiili oluliselt ei mõjuta, kuid nende tegevus tervikuna võib seda mõjutada.
                  
               
                     (6)
                  
                  
                     Töötaja töötasu kogusumma sõltub tavaliselt töötaja poolt investeerimisühingu ärieesmärkide edukasse saavutamisse antud panusest. Seetõttu sõltub töötasu töötaja ülesannetest, kohustustest, võimetest ja oskustest ning töötaja ja investeerimisühingu tulemuslikkusest. Kui töötajale määratakse töötasu kogusummas, mis ületab teatavat künnist, on põhjust oletada, et selline töötasu on seotud töötaja panusega investeerimisühingu ärieesmärkide saavutamisse ning seega töötaja ametialase tegevuse mõjuga investeerimisühingu või tema valitsetava vara riskiprofiilile. Selleks et määrata kindlaks, kas sellise töötaja ametialane tegevus mõjutab oluliselt investeerimisühingu või tema valitsetava vara riskiprofiili, on seega asjakohane kasutada seoses töötajale makstava töötasu kogusummaga kvantitatiivseid kriteeriume – seda nii absoluutarvudes kui ka võrreldes teiste sama investeerimisühingu töötajatega.
                  
               
                     (7)
                  
                  
                     Oma ametialase tegevusega investeerimisühingu või tema valitsetava vara riskiprofiilile olulist mõju avaldavate töötajate kindlaksmääramiseks tuleks kehtestada selged ja asjakohased künnised. Investeerimisühingud peaksid kohaldama kvantitatiivseid kriteeriume aegsasti. Selleks et kvantitatiivsed kriteeriumid oleksid realistlikud, peaksid need põhinema töötasu dünaamikal. Esimene meetod sellisel dünaamikal põhinemiseks on võtta nende kvantitatiivsete kriteeriumide aluseks eelmisel aastal makstud töötasu kogusumma, mis sisaldab kõnealusel aastal makstud kindlat põhitöötasu ja määratud muutuvtasu. Teine meetod sellisel dünaamikal põhinemiseks on võtta nende kvantitatiivsete kriteeriumide aluseks eelmisel aastal määratud töötasu kogusumma, mis sisaldab kõnealusel aastal makstud kindlat põhitöötasu ja muutuvtasu, mis määratakse jooksval aastal eelmise majandusaasta eest. Teise meetodiga viiakse kindlaksmääramise protsess paremini vastavusse tulemusperioodi eest määratud tegeliku töötasuga, kuid seda meetodit saab kohaldada ainult siis, kui kvantitatiivsete kriteeriumide kohaldamiseks on võimalik õigel ajal arvutusi teha. Kui selline õigel ajal arvutus ei ole enam võimalik, tuleks kasutada esimest meetodit. Mõlema meetodi puhul võib muutuvtasu hõlmata summasid, mis määratakse tulemusperioodide alusel, mis on pikemad kui üks aasta sõltuvalt investeerimisühingu kasutatavatest tulemuskriteeriumidest.
                  
               
                     (8)
                  
                  
                     Nende töötajate kindlaksmääramiseks, kelle ametialane tegevus mõjutab oluliselt investeerimisühingu või tema valitsetava vara riskiprofiili, tuleks määrata kindlaks kvantitatiivne künnis 500 000 eurot. Töötasu, mis ületab kõnealust kvantitatiivset künnist või kuulub investeerimisühingu kõige kõrgemate töötasude hulka, loob seega tugeva eelduse, et sellist töötasu saava töötaja tegevus mõjutab oluliselt investeerimisühingu või tema valitsetava vara riskiprofiili. Sellisel juhul tuleks kohaldada rohkem järelevalvet selle kindlaksmääramisel, kas asjaomase töötaja ametialane tegevus mõjutab oluliselt investeerimisühingu või tema valitsetava vara riskiprofiili.
                  
               
                     (9)
                  
                  
                     Kuid sellised kvantitatiivsetel kriteeriumidel põhinevad eeldused ei tohiks kehtida juhul, kui investeerimisühing teeb täiendavate objektiivsete kriteeriumide alusel kindlaks, et kõnealustel töötajatel ei ole tegelikult olulist mõju investeerimisühingu või tema valitsetava vara riskiprofiilile, võttes arvesse kõiki riske, mis võivad investeerimisühingu suhtes avalduda. Kõnealuste objektiivsete kriteeriumide tulemusliku ja järjepideva kohaldamise tagamiseks peaks kindlaks määratud kõrgeimat töötasu teenivate ja kõrgemat töötasu kui 750 000 eurot teenivate töötajate väljajätmine toimuma pädevate asutuste heakskiidul. Töötajate puhul, kellele määratud töötasu ületab 1 000 000 eurot (kõrgepalgalised), peaksid pädevad asutused enne väljajätmise heakskiitmist teavitama sellest Euroopa Pangandusjärelevalvet (edaspidi „EBA“), et EBA saaks tagada kõnealuste kriteeriumide järjepideva kohaldamise.
                  
               
                     (10)
                  
                  
                     Kõrgema juhtkonna või riskide võtjatega samas tasustamisvahemikus olemine võib samuti näidata, et töötaja ametialane tegevus mõjutab oluliselt investeerimisühingu või tema valitsetava vara riskiprofiili. Sel otstarbel ei tuleks arvesse võtta töötasu, mis on makstud kontrolli- ja tugifunktsioone täitvatele töötajatele ning järelevalvefunktsiooni täitva juhtorgani liikmetele. Selle kvantitatiivse kriteeriumi kohaldamisel tuleks samuti võtta arvesse asjaolu, et tasustamise määr on eri jurisdiktsioonides erinev. Investeerimisühingutele tuleks anda võimalus tõendada, et töötajad, kes jäävad tasustamisvahemikku, aga ei vasta kvalitatiivsetele ega muudele kvantitatiivsetele kriteeriumidele, ei mõjuta oluliselt investeerimisühingu või tema valitsetava vara riskiprofiili, võttes arvesse kõiki riske, mis investeerimisühingu suhtes võivad avalduda.
                  
               
                     (11)
                  
                  
                     Selleks et pädevad asutused ja audiitorid saaksid läbi vaadata investeerimisühingu tehtud hindamise selliste töötajate kindlaksmääramiseks, kelle ametialane tegevus mõjutab oluliselt investeerimisühingu või tema valitsetava vara riskiprofiili, on ülioluline, et investeerimisühingud peaksid arvestust tehtud hindamiste ja nende tulemuste kohta, sealhulgas nende töötajate kohta, kes on kindlaks määratud nende töötasu kogusummal põhinevate kriteeriumide alusel, kuid kelle ametialane tegevus ei mõjuta hinnangu kohaselt oluliselt investeerimisühingu või tema valitsetava vara riskiprofiili.
                  
               
                     (12)
                  
                  
                     Käesolev määrus põhineb regulatiivsete tehniliste standardite eelnõul, mille EBA esitas Euroopa Komisjonile pärast Euroopa Väärtpaberiturujärelevalvega konsulteerimist.
                  
               
                     (13)
                  
                  
                     EBA on korraldanud käesoleva määruse aluseks oleva regulatiivsete tehniliste standardite eelnõu kohta avaliku konsultatsiooni, analüüsinud võimalikku asjaomast kulu ja kasu ning küsinud nõu Euroopa Parlamendi ja nõukogu määruse (EL) nr 1093/2010 (6) artikli 37 kohaselt loodud pangandussektori sidusrühmade kogult,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Mõisted
            Käesolevas määruses kasutatakse järgmisi mõisteid:
            
                        (1)
                     
                     
                        „juhtimisvastutus“ – olukord, kus töötaja juhib äriüksust või kontrollifunktsiooni ning annab aru otse juhtorganile tervikuna või juhtorgani liikmele või kõrgemale juhtkonnale;
                     
                  
                        (2)
                     
                     
                        „kontrollifunktsioon“ – funktsioon, mis on sõltumatu kontrollitavast äriüksusest ja mille eesmärk on esitada objektiivne hinnang investeerimisühingu riskide kohta, selliseid riske läbi vaadata või nende kohta aruandeid esitada, muu hulgas riskijuhtimise funktsioon, vastavuskontrolli funktsioon või siseauditi funktsioon;
                     
                  
                        (3)
                     
                     
                        „äriüksus“ – määruse (EL) nr 575/2013 artikli 142 lõike 1 punktis 3 määratletud äriüksus.
                     
                  
         
            Artikkel 2
            Kriteeriumide kohaldamine
            
               1.   Kui käesolevat määrust kohaldatakse individuaalselt kooskõlas direktiivi (EL) 2019/2034 artikliga 25, hinnatakse vastavust käesoleva määruse artiklites 3 ja 4 sätestatud kriteeriumidele investeerimisühingu individuaalse riskiprofiili alusel.
            
            
               2.   Kui käesolevat määrust kohaldatakse konsolideeritud alusel kooskõlas direktiivi (EL) 2019/2034 artikliga 25, hinnatakse vastavust käesoleva määruse artiklites 3 ja 4 sätestatud kriteeriumidele investeerimisühingu konsolideeritud riskiprofiili alusel.
            
            
               3.   Kui artikli 4 lõike 1 punkti a kohaldatakse individuaalselt, võetakse arvesse investeerimisühingu määratavat töötasu.
            
            
               4.   Kui artikli 4 lõike 1 punkti a kohaldatakse konsolideeritud alusel, võtab konsolideeriv investeerimisühing arvesse konsolideerimise alla kuuluva üksuse määratavat töötasu.
            
            
               5.   Artikli 4 lõike 1 punkti b kohaldatakse ainult individuaalselt.
            
            
               6.   Artikli 4 lõike 1 punkti c kohaldatakse individuaalselt ja konsolideeritud alusel.
            
         
         
            Artikkel 3
            Kvalitatiivsed kriteeriumid
            Töötajaid loetakse investeerimisühingu või tema valitsetava vara riskiprofiilile olulist mõju avaldavateks, kui täidetud on üks või mitu järgmistest kvalitatiivsetest kriteeriumidest:
            
                        a)
                     
                     
                        töötaja on juhtimisfunktsiooni täitva juhtorgani liige;
                     
                  
                        b)
                     
                     
                        töötaja on järelevalvefunktsiooni täitva juhtorgani liige;
                     
                  
                        c)
                     
                     
                        töötaja on kõrgema juhtkonna liige;
                     
                  
                        d)
                     
                     
                        investeerimisühingutes, mille kogubilanss on 100 miljonit eurot või rohkem, on töötajal juhtimisvastutus äriüksuste eest, mis osutavad vähemalt üht Euroopa Parlamendi ja nõukogu direktiivi 2014/65/EL (7) I lisa A jao punktides 2–7 loetletud teenustest, mille jaoks on vajalik luba;
                     
                  
                        e)
                     
                     
                        töötajal on juhtimisvastutus kontrollifunktsiooniga seotud tegevuse eest;
                     
                  
                        f)
                     
                     
                        töötajal on juhtimisvastutus rahapesu ja terrorismi rahastamise tõkestamise eest;
                     
                  
                        g)
                     
                     
                        töötaja vastutab investeerimisühingus olulise riski juhtimise eest, nagu on osutatud direktiivi (EL) 2019/2034 artikli 28 lõikes 3, või on investeerimisühingu suhtes avalduva olulise riski juhtimise eest vastutava komisjoni hääleõiguslik liige;
                     
                  
                        h)
                     
                     
                        töötaja vastutab investeerimisühingus, millel on luba osutada vähemalt üht direktiivi 2014/65/EL I lisa A jao punktides 2–7 loetletud teenustest, ühe järgmise tegevuse juhtimise eest:
                        
                                    i)
                                 
                                 
                                    majandusanalüüs,
                                 
                              
                                    ii)
                                 
                                 
                                    infotehnoloogia;
                                 
                              
                                    iii)
                                 
                                 
                                    infoturve;
                                 
                              
                                    iv)
                                 
                                 
                                    kriitiliste või oluliste funktsioonide edasiandmine, nagu on osutatud komisjonidelegeeritud määruse (EL) 2017/565 (8) artikli 30 lõikes 1;
                                 
                              
                  
                        i)
                     
                     
                        seoses otsustega, millega kiidetakse heaks või keelatakse uute toodete turule toomine, vastab töötaja ühele järgmistest kriteeriumidest:
                        
                                    i)
                                 
                                 
                                    töötajal on õigus selliseid otsuseid teha;
                                 
                              
                                    ii)
                                 
                                 
                                    töötaja on sellise komisjoni hääleõiguslik liige, millel on õigus selliseid otsuseid teha.
                                 
                              
                  
         
            Artikkel 4
            Kvantitatiivsed kriteeriumid
            
               1.   Lähtuvalt lõigetest 2–5 loetakse töötajaid investeerimisühingu või tema valitsetava vara riskiprofiilile olulist mõju avaldavateks, kui täidetud on üks või mitu järgmistest kvantitatiivsetest kriteeriumidest:
               
                           a)
                        
                        
                           töötajale määratud kogutasu on eelmisel majandusaastal või eelmise majandusaasta eest 500 000 eurot või rohkem;
                        
                     
                           b)
                        
                        
                           kui investeerimisühingul on üle 1 000 töötaja, kuuluvad töötajad selle 0,3 % töötajaskonna hulka (ümardatud suurema täisarvuni), kellele määrati investeerimisühingu siseselt eelmisel majandusaastal või eelmise majandusaasta eest kogusummas kõige suurem töötasu;
                        
                     
                           c)
                        
                        
                           töötajale määrati eelmisel majandusaastal või eelmise majandusaasta eest töötasu kogusummas, mis on vähemalt sama suur kui väikseim kogutöötasu, mis määrati kõnealusel majandusaastal töötajale, kes vastab artikli 3 punktis a, c, d, h või i märgitud ühele või enamale kriteeriumile.
                        
                     
            
               2.   Lõikes 1 sätestatud kriteeriume ei kohaldata, kui investeerimisühing teeb kindlaks, et töötaja või töötajate kategooria, kuhu see töötaja kuulub, ei mõjuta oluliselt investeerimisühingu või tema valitsetava vara riskiprofiili.
            
            
               3.   Käesoleva artikli lõikes 2 sätestatud tingimust hinnatakse lähtuvalt objektiivsetest kriteeriumidest, milles võetakse arvesse kõiki asjakohaseid riski- ja tulemusnäitajaid, mida investeerimisühing kooskõlas direktiivi (EL) 2019/2034 artikliga 28 riskide kindlaksmääramiseks, juhtimiseks ja jälgimiseks kasutab, ning lähtuvalt töötaja või töötajate kategooria kohustustest ja õigustest ning nende mõjust investeerimisühingu või tema valitsetava vara riskiprofiilile, võrreldes nende töötajate ametialase tegevuse mõjuga, kes on kindlaks määratud vastavalt käesoleva määruse artiklile 3.
            
            
               4.   Kui investeerimisühing kohaldab lõiget 2 lõike 1 punktis b osutatud töötaja suhtes või töötaja suhtes, kellele määratud kogutöötasu oli eelmisel majandusaastal või eelmise majandusaasta eest 750 000 eurot või rohkem, siis peab kõnealuse investeerimisühingu usaldatavusnõuete täitmise järelevalve eest vastutav pädev asutus selle eelnevalt heaks kiitma.
               Pädev asutus annab oma eelneva heakskiidu ainult juhul, kui investeerimisühing suudab tõendada, et lõikes 2 sätestatud tingimused on täidetud, võttes arvesse lõikes 3 sätestatud hindamiskriteeriume.
            
            
               5.   Kui töötajale eelmisel majandusaastal või eelmise majandusaasta eest määratud töötasu kogusumma on vähemalt 1 000 000 eurot, annab pädev asutus lõike 4 kohase eelneva heakskiidu ainult erandlikel asjaoludel. Selleks et tagada käesoleva lõike järjepidev kohaldamine, teavitab pädev asutus enne sellist töötajat puudutava heakskiidu andmist EBAt.
               Erandlike asjaolude olemasolu tõendab investeerimisühing ja seda hindab pädev asutus. Erandlikud asjaolud on olukorrad, mis on ebatavalised, väga harvaesinevad või tavapärasest väga erinevad. Erandlikud asjaolud on seotud selle töötajaga.
            
         
         
            Artikkel 5
            Määratud kogutöötasu arvutamine
            
               1.   Kõik muutuvtasu ja põhitöötasu summad arvutatakse brutosummas ning täistööaja ekvivalendi baasil.
            
            
               2.   Investeerimisühingu tasustamispoliitikas määratakse muutuvtasu jaoks kindlaks vaatlusaasta, mida võetakse arvesse töötasu kogusumma arvutamisel. Kõnealune vaatlusaasta on kas aasta, mis eelnes majandusaastale, mil muutuvtasu määrati, või aasta, mis eelnes majandusaastale, mille eest muutuvtasu määratakse.
            
         
         
            Artikkel 6
            Jõustumine
            Käesolev määrus jõustub viiendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 13. august 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 314, 5.12.2019, lk 64.
         
            (2)  Euroopa Parlamendi ja nõukogu 26. juuni 2013. aasta määrus (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta (ELT L 176, 27.6.2013, lk 1).
         
            (3)  Euroopa Parlamendi ja nõukogu 26. juuni 2013. aasta direktiiv 2013/36/EL, mis käsitleb krediidiasutuste tegevuse alustamise tingimusi ning krediidiasutuste ja investeerimisühingute usaldatavusnõuete täitmise järelevalvet, millega muudetakse direktiivi 2002/87/EÜ ning millega tunnistatakse kehtetuks direktiivid 2006/48/EÜ ja 2006/49/EÜ (ELT L 176, 27.6.2013, lk 338).
         
            (4)  Euroopa Parlamendi ja nõukogu 27. novembri 2019. aasta määrus (EL) 2019/2033, mis käsitleb investeerimisühingute suhtes kohaldatavaid usaldatavusnõudeid ning millega muudetakse määrusi (EL) nr 1093/2010, (EL) nr 575/2013, (EL) nr 600/2014 ja (EL) nr 806/2014 (ELT L 314, 5.12.2019, lk 1).
         
            (5)  Komisjoni 25. märtsi 2021. aasta delegeeritud määrus (EL) 2021/923, millega täiendatakse Euroopa Parlamendi ja nõukogu direktiivi 2013/36/EL seoses regulatiivsete tehniliste standarditega, milles sätestatakse kriteeriumid, mille alusel määratakse kindlaks juhtimisvastutus ja kontrollifunktsioonid, olulised äriüksused ja märkimisväärne mõju asjaomase äriüksuse riskiprofiilile, ning kriteeriumid selliste töötajate või töötajate kategooriate kindlaksmääramiseks, kelle ametialane tegevus mõjutab krediidiasutuse või investeerimisühingu riskiprofiili kõnealuse direktiivi artikli 92 lõikes 3 osutatud töötajate tegevusega võrreldaval määral (ELT L 203, 9.6.2021, lk 1).
         
            (6)  Euroopa Parlamendi ja nõukogu 24. novembri 2010. aasta määrus (EL) nr 1093/2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/78/EÜ (ELT L 331, 15.12.2010, lk 12).
         
            (7)  Euroopa Parlamendi ja nõukogu 15. mai 2014. aasta direktiiv 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL (ELT L 173, 12.6.2014, lk 349).
         
            (8)  Komisjoni 25. aprilli 2016. aasta delegeeritud määrus (EL) 2017/565, millega täiendatakse Euroopa Parlamendi ja nõukogu direktiivi 2014/65/EL seoses investeerimisühingute suhtes kohaldatavate organisatsiooniliste nõuete ja tegutsemistingimustega ning nimetatud direktiivi jaoks määratletud mõistetega (ELT L 87, 31.3.2017, lk 1).